LXVII.  Domum hospitalem de misericordia Placentinam tuendam suscipit ejusque bona ac privilegia confirmat   (Laterani, April. 24.) [CAMPI,  Hist. di Piac.,  II, 353.]
Author: Anastasius IV

ANASTASIUS episcopus, servus servorum Dei, dilectis filiis OTTONI rectori domus hospitalis de Misericordia, ejusque successoribus regulariter substituendis, in perpetuum.

Cum omnes Ecclesiae filios ex apostolicae sedis benignitate, ac benevolentia protegere debeamus, eis tamen, qui in obsequio pauperum, et peregrinorum omnipotenti Domino humiliter, et devote ministrare noscuntur, attentius nos convenit providere, et eorum loca, ne pravorum molestiis perturbentur, defensionis nostrae clypeo communire, ut quemadmodum Domino, disponente, patres vocamur in nomine, ita etiam nihilominus comprobemur in opere. Quocirca, dilecte in Domino fili, tuis justis postulationibus clementer annuimus, et praefatum hospitale, cui, Deo auctore, praeesse dignosceris, ad exemplar praedecessoris nostri sanctae memoriae papae Eugenii, sub beati Petri, et nostra protectione suscipimus, et praesentis scripti privilegio communimus: statuentes, ut quascunque possessiones, et quaecunque bona idem hospitale inpraesentiarum juste, et canonice possidet, aut in futurum concessione pontificum, liberalitate regum, vel principum, oblatione fidelium, seu aliis justis modis, Deo propitio, poterit adipisci, firma tibi tuisque successoribus, et illibata permaneant. In quibus haec propriis duximus exprimenda vocabulis: Locum in quo ipsum hospitale situm est, cum omnibus pertinentiis suis, molendinum, et terras, quas in circuitu ipsius loci habetis, et domum, quam habetis ultra Padum in Laudensi episcopatu, cum pertinentiis suis. Praeterea laudabilem ordinem, qui in eadem domo a bonae memoriae Hugone fundatore, et aliis prudentibus, et discretis viris institutus esse dignoscitur, et a bonae memoriae Arduino Placentino episcopo confirmatus; tibi et successoribus tuis, et eidem domui auctoritate sedis apostolicae roboramus, et firmum, et inconcussum manere decernimus. Illud etiam, quod praefatus episcopus praedicto hospitali concessit, videlicet, ut a sacerdotibus inibi, et in ecclesia Sancti Egidii, quae sub eodem hospitali consistit, commorantibus, nullus de Placentina ecclesia fidelitatem ullatenus exigat, pariter confirmamus. Navalium quoque, quae propriis manibus, aut sumptibus fratres tui de caetero excoluerint, seu de nutrimentis vestrorum animalium, nullus omnino a vobis decimas exigere praesumat. Decernimus ergo, ut nulli omnino hominum liceat praefatum hospitale temere perturbare, aut ejus possessiones auferre, vel ablatas retinere, minuere, seu aliquibus vexationibus fatigare, sed omnia integre conserventur vestris, et pauperum Christi, pro quorum gubernatione, et sustentatione concessa sunt, usibus omnino profutura, salva sedis apostolicae auctoritate. Si qua ergo in futurum, etc. Ego Anastasius catholicae Ecclesiae episcopus subscripsi. Dat. Laterani per manum Rolandi, S. R. E. presb. cardinalis, et cancellarii. VIII Kal. Maii, indictione II, Incarnationis Dominicae anno 1154, pontificatus vero D. Anastasii IV papae anno I.

Notes: ( Sequuntur cardinalium subscriptiones, quas brevitatis
causa omittimus. )